Vier dood, talle gewond ná moordtogDie Rancho Tehama-pad in Kalifornië is afgesper na die skietvoorval (14 November 2017). Foto: Jim Schultz/The Record Searchlight via AP Vier mense is dood en talle ander gewond nadat ŉ man met ŉ semi-outomatiese vuurwapen en twee handwapens Dinsdag op verskillende plekke in die dorp Corning in die noorde van Kalifornië op mense losgebrand het. Die moordtog het tot ŉ einde gekom nadat die skieter deur die polisie doodgeskiet is. Minstens tien mense, insluitend twee kinders by ŉ laerskool in die dorp, is tydens die skietery gewond. Corning is ongeveer 160 km noord van Sacramento. Adjunkpres. Mike Pence het die skietvoorval op sy amptelike Twitter-rekening betreur. “Ons loof die optrede van die dapper wetstoepassers. Ons sal voortgaan om die situasie te monitor en federale ondersteuning te bied terwyl ons bid vir die vertroosting en herstel van almal wat geraak word.” Skote is by Rancho Tehama Elementary School afgevuur waar sommige mense gewond is, maar geen leerders of personeellede gesterf het nie. Twee vroue buite die Rancho Tehama Elementary School (14 November 2017). Foto: AP Photo/Rich Pedroncelli Phil Johnston, ŉ woordvoerder van die owerhede in die Tehama-distrik, het tydens ŉ nuuskonferensie bevestig dat die skieter drie vuurwapens by hom gehad het. Hy het nie die skieter se naam bekendgemaak nie. The Sacramento Bee-koerant het egter verskeie wetstoepassers aangehaal wat later die verdagte as Kevin Janson Neal (43) geïdentifiseer het. Neal was ŉ plaaslike inwoner wat in Februarie in hegtenis geneem is nadat hy na bewering een van sy bure met ŉ skerp voorwerp gesteek het. Johnston het nie ŉ motief vir die skietery gegee nie. Die plaaslike koerant, Redding Record Searchlight, het berig die skietery het begin toe die skieter omstreeks 08:00 plaaslike tyd by ŉ huis en ses ander plekke losgebrand het. Polisiebeamptes by ŉ bakkie wat betrokke was by die dodelike skietery in Corning, Kalifornië (14 November 2017). Foto: AP Photo/Rich Pedroncelli Coy Ferreira, ŉ ouer, het gesê hy het sy dogter by die skool afgelaai toe hy die skote gehoor het. “Een van die onderwysers het uit die gebou gehardloop gekom en vir ons gesê om binne te kom, want daar is ŉ skieter op pad,” het Ferreira aan ŉ plaaslike televisiestasie gesê. Ferreira het gesê hy het vir langer as 20 minute gehoor hoe skote afgaan en ŉ leerder in die kamer waar hy geskuil het, is gewond. Brian Flint, ŉ inwoner, het aan die plaaslike media gesê die skieter is sy buurman en hy het sy bakkie gesteel.